ΓΡΑΠΤΗ ΕΡΩΤΗΣΗ E-1509/96 υποβολή: Sebastiano Musumeci (NI) προς την Επιτροπή (17 Iουνίου 1996)

Θέμα: Παρεμβάσεις υπέρ της ιταλικής κτηνοτροφίας

Δεδομένου ότι η Ευρωπαϊκή Ένωση, επεμβαίνοντας στην κρίση του τομέα της κτηνοτροφίας, έθιξε εκ νέου τα συμφέροντα της ιταλικής παραγωγής, εφόσον τα κριτήρια για τη χορήγηση της έκτακτης πριμοδότησης δεν λαμβάνουν υπόψη την ιδιαιτερότητα της παραγωγής κρέατος στο εν λόγω κράτος 7 λαμβάνοντας υπόψη ότι οι σχετικές ρυθμίσεις της Ευρωπαϊκής Κοινότητας ενδέχεται να επιδεινώσουν περαιτέρω την κατάσταση του τομέα, ο οποίος ήδη διέρχεται σοβαρή κρίση και χαρακτηρίζεται από ένα εξωτερικό έλλειμμα περίπου 5 χιλιάδων εκατομμυρίων λιρών.

Ερωτάται η Επιτροπή εάν κρίνει σκόπιμο να παρέμβει ούτως ώστε η χορήγηση και οι λεπτομέρειες εφαρμογής της έκτακτης συμπληρωματικής πριμοδότησης, η οποία προορίζεται για την προώθηση της παραγωγής βοεΐου κρέατος στην Ευρώπη, να καθορίζονται από κάθε κράτος μέλος χωριστά, λαμβάνοντας υπόψη τις σημαντικές διαφορές που υπάρχουν ανάμεσα στα ευρωπαϊκά συστήματα παραγωγής;

Απάντηση του κ. Fischler εξ ονόματος της Επιτροπής (23 Ιουλίου 1996)

Στην πραγματικότητα η μέθοδος κατανομής της έκτακτης ενίσχυσης που λήθηκε υπόψη ομόφωνα από το Συμβούλιο στις 24-26 Ιουνίου 1996, προβλέπει ήδη ουσιαστικές τροποποιήσεις σε σχέση με την αρχική πρόταση, εκ των οποίων ορισμένες συμφωνούν με την άποψη του Αξιότιμου Μέλους του Κοινοβουλίου.

Κατ' αρχήν, η συνολική χορήγηση που προορίζεται για την υποστήριξη των Ευρωπαίων κτηνοτρόφων που επλήγησαν σοβαρά από την κρίση στο βόειο τομέα, αυξήθηκε ,από το Ευρωπαϊκό Συμβούλιο της Φλωρεντίας, κατά 200 εκατ. ECU σε σχέση με την ποσότητα που προβλέφθηκε αρχικά από την Επιτροπή, φθάνοντας έτσι στο συνολικό ποσό των 850 εκατ. ECU που πρέπει να καταβληθεί στους εν λόγω παραγωγούς πριν από τις 16 Δεκεμβρίου 1996.

Εξάλλου, η συμφωνία που επιτεύχθηκε από το Συμβούλιο, προβλέπει δύο τύπους κατανομής της εν λόγω χορήγησης, δηλαδή:

- ο πρώτος ακολουθεί τη μέθοδο που προτάθηκε αρχικά από την Επιτροπή, η οποία συνίσταται στην χορήγηση κατ' αποκοπήν συμπληρωματικού ποσού 23 ECU και 27 ECU αντίστοιχα με τις πριμοδοτήσεις που χορηγήθηκαν το 1995 για τα άρρενα βοοειδή και τις θηλάζουσες αγελάδες. Αυτό δίνει σύνολο 581 εκατ. ECU. Το υπόλοιπο ποσό, δηλαδή 269 εκατ. ECU, χορηγείται στα κράτη μέλη σύμφωνα με κλίμακα κατανομής που λαμβάνει υπόψη τη βόεια και γαλακτοκομική αγέλη εξαιρέσει των ζώων που ήδη δικαιούνται πριμοδοτήσεων, και προορίζονται για την πραγματοποίηση πληρομών σε παραγωγούς που αντιμετωπίζουν σοβαρές δυσκολίες, οι οποίες δεν δύνανται να επιλυθούν πλήρως με αύξηση των πριμοδοτήσεων,

- ο δύτερος τύπος, που παρεκκλείνει από την προηγούμενη μέθοδο εφόσον η υποδομή της παραγωγής ή οι επιβαλλόμενες προθεσμίες πληρωμής το δικαιολογούν, διευκολύνει το κράτος μέλος, επιτρέποντας την κατανομή του συνολικού ποσού των ενισχύσεων που προορίζονται για τους κτηνοτρόφους βοοειδών του εν λόγω κράτους μέλους, κατά τρόπο που αυτό εκτιμά ως τον πιο κατάλληλο, τηρώντας , ωστόσο τα κριτήρια αντικειμενικότητας και αποφεύγοντας την επιπρόσθετη αποζημίωση καθώς και κάθε διαστρέβλωση του ανταγωνισμού.

Τελικά, η επιτυγχανόμενη συμφωνία επιτρέπει στα κράτη μέλη να μπορούν να χορηγούν, εκτός από τις καταβολές που προέρχονται από τις ενισχύσεις που αναφέρονται προηγουμένως, μια εθνική ενίσχυση, υπό τον όρο αφενός να μην υπερβαίνει την απώλεια του αξιολογημένου εισοδήματος, και αφετέρου το συνολικό ποσό των εθνικών ενισχύσεων ενός κράτους μέλους να μην υπερβαίνει το ποσό που λαμβάνεται από τις κοινοτικές ενισχύσεις.

Όσον αφορά την Ιταλία, η νέα αυτή κατανομή επέτρεψε να αυξηθεί σημαντικά το αρχικά προβλεπόμενο ποσό και αφήνει στις αρμόδιες αρχές κάθε δυνατότητα που είναι αναγκαία για μια κατανομή που ανταποκρίνεται στις ανάγκες τους.